Elçin Mirzəbəyli

**Azərbaycan əsgəri**

Sən böyük Qələbəyə bir nəfəs qədər yaxın,

Uçuq minarələrdən qopan səs qədər yaxın...

Müqəddəs kədər bitir, müqəddəs zəfər yaxın!

Sonu çatıb zülmətin – işıqlı səhər yaxın...

Əl çatmayan arzular, uzaq üfiqlər yaxın,

Atdığın hər addımda qürurumuz yüksəlir,

Azərbaycan əsgəri!

Sən indi bayraq-bayraq ucaldığın yerdəsən,

Yetişib qisas günü – öc aldığın yerdəsən!

Ruhunun yurd yerindən güc aldığı yerdəsən...

“Yürü hey...” -

Babaların məzarından səs gəlir!

Azərbaycan əsgəri!

Daş dələn inadına nə yasaq, nə qadağa?

Bütün gavur ordusu bir telinə sadağa...

Sanc üçrəngli bayrağı hər qayaya, hər dağa –

Arxanca el yürüyür, bayrağını as, gəlir!

Azərbaycan əsgəri!

“Yalnız irəli!” deyib Ali Baş Komandanım!

Addımında döyünür qəlbi Azərbaycanın!

Damarında çağlayan o pak, müqəddəs qanın

Gücüylə bu həsrətin düyününü kəs, gəlir

Azərbaycan əsgəri!

Vətənə keşik çəkən gözünü öpsəm də, az!,

Səngərlərdə sıyrılan dizini öpsəm də, az!

Şuşada ayağının izini öpsəm də, az!

Sən keçdiyin yollara sarılacaq əllərim,

Azərbaycan əsgəri!